b'\n_START_ARTICLE_\nCampania din Tunisia\n_START_SECTION_\nContextul general\n_START_PARAGRAPH_\nPrimele faze ale r\xc4\x83zboiului \xc3\xaen Africa de nord au fost marcate de lipsa de provizii \xc8\x99i incapacitatea asigur\xc4\x83rii unui sprijin logistic concentrat. Bazele de aprovizionare ale p\xc4\x83r\xc8\x9bilor combatante erau foarte dep\xc4\x83rtate de linia frontului: cele britanice la Alexandria, iar cele italiene la Benghazi \xc8\x99i Tobruk. \xc3\x8entre ele se \xc3\xaentindeau peste 650\xc2\xa0km de de\xc8\x99ert, care putea fi traversat cu u\xc8\x99urin\xc8\x9b\xc4\x83 doar printr-un coridor \xc3\xaengust care se \xc3\xaentindea de-a lungul malului Mediteranei. \xc3\x8en acel timp, for\xc8\x9bele navale britanice \xc8\x99i italiene erau sensibil egale \xc3\xaen Marea Mediteran\xc4\x83, fiecare dintre ele reu\xc8\x99ind s\xc4\x83 \xc3\xaempiedice inamicul s\xc4\x83 aprovizioneze pe calea apei bazele din Alexandria, respectiv Tobruk._NEWLINE_Nivelul sc\xc4\x83zut al proviziilor a dus la \xc3\xaenceput al o lupt\xc4\x83 de \xe2\x80\x9edu-te \xe2\x80\x93 vino\xe2\x80\x9d de-a lungul coastei mediteraneene. Ofensiva ini\xc8\x9bial\xc4\x83 italian\xc4\x83 a dus la o \xc3\xaenaintare de aproape 1.650\xc2\xa0km spre grani\xc8\x9ba egiptean\xc4\x83, dar c\xc3\xa2nd au ajuns at\xc3\xa2t de departe, proviziile lor erau aproape terminate \xc8\x99i capacitatea de reaprovizionare era redus\xc4\x83. Britanicii, afla\xc8\x9bi foarte aproape de bazele lor de aprovizionare, au organizat rapid o contraofensiv\xc4\x83 victorioas\xc4\x83 \xc3\xaen Libia. Dup\xc4\x83 sosirea germanilor \xc3\xaen Africa, frontul s-a mutat din nou spre est, pentru ca \xc3\xaenaintarea for\xc8\x9belor Axei s\xc4\x83 se opreasc\xc4\x83 din nou din cauza spra\xc3\xaentinderii liniilor de aprovizionare._NEWLINE_Situa\xc8\x9bia s-a schimbat radical \xc3\xaen 1942. De\xc8\x99i \xc3\xaen Mediterana for\xc8\x9bele navale britanice \xc8\x99i italiene continuau s\xc4\x83 duc\xc4\x83 lupte dure, faptul c\xc4\x83 Malta r\xc4\x83m\xc4\x83sese ferm sub controlul Alia\xc8\x9bilor le-a permis acestora s\xc4\x83 limiteze drastic aprovizionarea Axei pe mare. Mai mult, Alia\xc8\x9bii au crescut \xc3\xaen mod cople\xc8\x99itor volumul de provizii destinate frontului, ceea ce s-a dovedit un avantaj hot\xc4\x83r\xc3\xa2tor._NEWLINE_Odat\xc4\x83 cu retragerea german\xc4\x83 provocat\xc4\x83 de ofensiva victorioas\xc4\x83 a lui Bernard Montgomery \xc3\xaen Egipt dup\xc4\x83 a doua b\xc4\x83t\xc4\x83lie de la El Alamein din noiembrie 1942, \xc3\xaen condi\xc8\x9biile \xc3\xaen care britanicii nu mai sufereau din cauza lipsei proviziilor ca la \xc3\xaenceputul luptelor, nu a fost dec\xc3\xa2t doar o chestiune de timp p\xc3\xa2n\xc4\x83 c\xc3\xa2nd Alia\xc8\x9bii au reu\xc8\x99it s\xc4\x83 mute linia frontului \xc3\xaen Libia. Pe 8 noiembrie a fost declan\xc8\x99at\xc4\x83 Opera\xc8\x9biunea Tor\xc8\x9ba \xe2\x80\x93 debarcarea Aliat\xc4\x83 \xc3\xaen vestul Africii \xe2\x80\x93 ceea ce a f\xc4\x83cut ca for\xc8\x9bele Axei s\xc4\x83 fie prinse la mijloc, \xc3\xaentr-o Libie greu de ap\xc4\x83rat._NEWLINE_Pozi\xc8\x9bii defensive mai u\xc8\x99or de organizat existau \xc3\xaen vest, \xc3\xaen Tunisia. Tunisia este m\xc4\x83rginit\xc4\x83 la est de Golful Sidra \xc8\x99i la nord de Marea Mediteran\xc4\x83. Cea mai mare parte a frontierei terestre vestice cu Algeria este definit\xc4\x83 de crestele Mun\xc8\x9bilor Atlas. Aceast\xc4\x83 zon\xc4\x83 de frontier\xc4\x83 era relativ u\xc8\x99or de ap\xc4\x83rat, \xc3\xaen regiune neexist\xc3\xa2nd dec\xc3\xa2t un num\xc4\x83r limitat de trec\xc4\x83tori pe direc\xc8\x9bia nord-sud. \xc3\x8en sudul Tunisiei, o serie de mun\xc8\x9bi de \xc3\xaen\xc4\x83l\xc8\x9bime mic\xc4\x83 controleaz\xc4\x83 c\xc4\x83ile de deplasare spre litoral. Francezii construiser\xc4\x83 mai \xc3\xaenainte de cucerirea italian\xc4\x83 o linie defensiv\xc4\x83 (linia Mareth) de 20\xc2\xa0km l\xc4\x83\xc8\x9bime \xc8\x99i 30\xc2\xa0km ad\xc3\xa2ncime \xc3\xaempotriva atacurilor dinspre Libia. Doar \xc3\xaen nordul Tunisiei se afla o zon\xc4\x83 care ar fi favorizat atacurile. Mun\xc8\x9bii Atlas \xc3\xaencetau s\xc4\x83 mai fie o barier\xc4\x83 natural\xc4\x83, lipsa culmilor lor l\xc4\x83s\xc3\xa2nd o zon\xc4\x83 vast\xc4\x83 a litoralului nord-vestic neprotejat\xc4\x83 din punct de vedere natural \xc3\xaempotriva unui atac armat._NEWLINE_\xc3\x8en general, Tunisia oferea o baz\xc4\x83 de opera\xc8\x9biuni relativ u\xc8\x99or de ap\xc4\x83rat. Liniile defensive din nord puteau face fa\xc8\x9b\xc4\x83 for\xc8\x9belor aliate ale Opera\xc8\x9biunii Tor\xc8\x9ba, \xc3\xaen vreme ce \xc3\xaen sud linia Mareth era extrem de puternic\xc4\x83. \xc3\x8entre cele dou\xc4\x83 regiuni se aflau mun\xc8\x9bii Atlas cu pasuri u\xc8\x99or de ap\xc4\x83rat. \xc3\x8en plus, Tunisia avea dou\xc4\x83 porturi cu ape ad\xc3\xa2nci - Tunis \xc8\x99i Bizerte, aflate la doar c\xc3\xa2teva sute de kilometri de bazele de aprovizionare italiene din Sicilia. Proviziile puteau fi transportate \xc3\xaentr-o noapte, \xc3\xaentunericul protej\xc3\xa2ndu-le de atacurile avioanelor RAF. Prin compara\xc8\x9bie, opera\xc8\x9biunile de aprovizionare a bazelor din Libia aveau nevoie de o c\xc4\x83l\xc4\x83torie de 24 de ore, ceea ce le f\xc4\x83cea extrem de riscante._NEWLINE_Adolf Hitler considera c\xc4\x83 germanii aveau o excelent\xc4\x83 baz\xc4\x83 defensiv\xc4\x83 \xc3\xaen Tunisia, put\xc3\xa2nd s\xc4\x83 reziste luni sau chiar ani, \xc3\xaencurc\xc3\xa2nd astfel planurile ofensive aliate din Europa.\n_START_SECTION_\nPreg\xc4\x83tirile Axei\n_START_PARAGRAPH_\nUnit\xc4\x83\xc8\x9bile for\xc8\x9belor aliate participante la Opera\xc8\x9biunea Tor\xc8\x9ba, care debarcaser\xc4\x83 la Alger, (For\xc8\x9ba de asalt estic\xc4\x83), avuseser\xc4\x83 ca obiectiv ca, dup\xc4\x83 debarcarea pe litoralul african, s\xc4\x83 continue atacul prin ac\xc8\x9biuni ale comandourilor \xc8\x99i ale for\xc8\x9belor aeropurtate \xc3\xaen Tunisia. Aceste planuri au fost \xc3\xaent\xc3\xa2rziate de comandan\xc8\x9bii locali ai trupelor franceze Vichyiste, care au \xc3\xaenceput negocieri cu Alia\xc8\x9bii. Alia\xc8\x9bii au fost obliga\xc8\x9bi s\xc4\x83 lase garnizoane numeroase \xc3\xaen teritoriile controlate de Regimul de la Vichy \xc3\xaen nord-vestul Africii. De\xc8\x99i Alia\xc8\x9bii au reu\xc8\x99it s\xc4\x83 construiasc\xc4\x83 o serie de baze avansate, bine aprovizionate, ei nu au mai fost capabili s\xc4\x83 \xc3\xaentreprind\xc4\x83 ac\xc8\x9biuni ofensive imediate. Un atac cu \xc8\x99anse de reu\xc8\x99it\xc4\x83 \xc3\xaempotriva Tunisiei ar fi fost posibil doar dac\xc4\x83 ar fi fost declan\xc8\x99at imediat dup\xc4\x83 debarcarea Alia\xc8\x9bilor, iar Eisenhower avea s\xc4\x83 scrie mai t\xc3\xa2rziu c\xc4\x83 \xe2\x80\x9eopera\xc8\x9biunile americanilor au violat toate principiile recunoscute ale r\xc4\x83zboiului\xe2\x80\x9d._NEWLINE_Oficialit\xc4\x83\xc8\x9bile tunisiene nu erau hot\xc4\x83r\xc3\xa2te ce tab\xc4\x83r\xc4\x83 s\xc4\x83 sprijine \xc8\x99i \xc3\xaen plus tunisienii nu permis accesul nicunei p\xc4\x83r\xc8\x9bi beligerante la bazele lor aeriene. Pe 10 noiembrie, italienii au trimis 28 de avioane de v\xc3\xa2n\xc4\x83toare la Tunis. Dup\xc4\x83 zile mai t\xc3\xa2rziu, italienii au \xc3\xaenceput un pod aerian prin intermediul c\xc4\x83ruia au transportat peste 15.000 de solda\xc8\x9bi \xc8\x99i 581 de tone de echipament. Pe mare, italienii au transportat 176 de tancuri, 131 de piese de aetilerie, 1.152 de vehicule \xc8\x99i 13.000 de provizii. P\xc3\xa2n\xc4\x83 la sf\xc3\xa2r\xc8\x99itul lunii, italienii au transportat \xc3\xaen Tunisia trei divizii germane \xc8\x99i dou\xc4\x83 divizii italiene. Pe 12 noiembrie, Walther Nehring a fost numit comandant al Corpului German al 90-lea, iar pe 17 noiembrie \xc8\x99i-a preluat postul.\n_START_SECTION_\nLupta pentru Tunis\n_START_PARAGRAPH_\nDup\xc4\x83 negocieri lungi, pe 22 noiembrie, comandan\xc8\x9bi francezi au acceptat ca Africa de nord Vichyst\xc4\x83 s\xc4\x83 treac\xc4\x83 sub controlul Alia\xc8\x9bilor, ceea ce a permis garnizoanelor aliate s\xc4\x83 se \xc3\xaendrepte spre frontul tunisian. P\xc3\xa2n\xc4\x83 \xc3\xaen acel moment, germanii reu\xc8\x99iser\xc4\x83 s\xc4\x83 concentreze un \xc3\xaentreg corp de armat\xc4\x83 \xc3\xaen Tunisia, iar for\xc8\x9bele Axei le dep\xc4\x83\xc8\x99eau pe cele ale Alia\xc8\x9bilor la aproape toate capitolele._NEWLINE_Alia\xc8\x9bii aveau disponibile \xc3\xaen zon\xc4\x83 numai dou\xc4\x83 grupuri de brig\xc4\x83zi \xc8\x99i unit\xc4\x83\xc8\x9bi de sprijin de artilerie \xc8\x99i blindate. Ei au sperat ca, dac\xc4\x83 atac\xc4\x83 rapid, mai \xc3\xaenainte ca for\xc8\x9bele Axei s\xc4\x83 reu\xc8\x99easc\xc4\x83 s\xc4\x83 se organizeze complet, vor fi capabili s\xc4\x83 cucereasc\xc4\x83 Tunisia cu pierderi minime.\n_START_SECTION_\nPlanul de atac\n_START_PARAGRAPH_\nDin Algeria spre Tunisia se putea p\xc4\x83trunde pe dou\xc4\x83 drumuri. Planul aliat era s\xc4\x83 \xc3\xaenainteze pe cele dou\xc4\x83 drumuri \xc8\x99i s\xc4\x83 cucereasc\xc4\x83 ora\xc8\x99ele Bizerte \xc8\x99i Tunis. Dup\xc4\x83 cucerirea Bizertei, se putea considera c\xc4\x83 Opera\xc8\x9biunea Tor\xc8\x9ba \xc3\xae\xc8\x99i atinsese toate obiectivele programate._NEWLINE_Coloana atacului din nord spre Bizerte urma s\xc4\x83 fie dat de Brigada a 36-a de infanterie britanic\xc4\x83, sprijinit\xc4\x83 de un mic grup de tancuri din Divizia a 6-a britanic\xc4\x83. Spre sud urmau s\xc4\x83 atace Brigada a 11-a de infanterie britanic\xc4\x83 sprijinit\xc4\x83 pe flancul st\xc3\xa2ng de un regiment britanic de blindate, un batalion de tancuri u\xc8\x99oare american, plus infanterie motorizat\xc4\x83, para\xc8\x99uti\xc8\x99ti, artilerie de c\xc3\xa2mp, antitanc \xc8\x99i antiaerian\xc4\x83 \xc8\x99i geni\xc8\x99ti. Am\xc3\xa2ndou\xc4\x83 brig\xc4\x83zile de infanterie erau parte a Diviziei a 78-a britanice de inranterie, a c\xc4\x83rui comandant, generalul-maior Vyvyan Evelegh, a fost numit comandantul suprem al ofensivei. .\n_START_SECTION_\nPrimul contact\n_START_PARAGRAPH_\nCele dou\xc4\x83 coloane aliate au avansat spre Djebel Abiod, respectiv spre Beja. Luftwaffe se bucura de superioritatea aerian\xc4\x83, decol\xc3\xa2nd de pe aeroporturi locale, \xc3\xaen vreme ce avioanele aliate trebuiau s\xc4\x83 zboare de pe aeroporturile din Algeria._NEWLINE_Pe 17 noiembrie, \xc3\xaen aceia\xc8\x99i \xc3\xaen care a sosit la post comandantul german Nehring, elementele avansate ale brig\xc4\x83zii a 36-a a luat contact cu defensiva Axei la Djebel Abiod \xe2\x80\x93 400 de para\xc8\x99uti\xc8\x99ti, 17 tancuri \xc8\x99i mai multe tunuri autopurtate. Alia\xc8\x9bii au reu\xc8\x99it s\xc4\x83 scoat\xc4\x83 din lupt\xc4\x83 11 tancuri inamice, dar \xc3\xaenaintarea lor a fost oprit\xc4\x83, iar luptele de la Djebel Abiod au continuat \xc3\xaenc\xc4\x83 nou\xc4\x83 zile.\n_START_SECTION_\nAsaltul general aliat\n_START_PARAGRAPH_\nCele dou\xc4\x83 coloane aliate s-au concentrat la Djebel Abiod \xc8\x99i Beja, perg\xc4\x83tindu-se pentru un asalt pe 24 noiembrie. Brigada a 36-a trebuia s\xc4\x83 \xc3\xaenainteze de la Djebel Abiod spre Mateur, iar brigada a 11-a trebuia s\xc4\x83 \xc3\xaenainteze pe valea r\xc3\xa2ului Merjerda pentru a cuceri Majaz al Bab (care ap\xc4\x83rea pe h\xc4\x83r\xc8\x9bi ca Medjez el Bab sau Medjez), dup\xc4\x83 care s\xc4\x83 continue \xc3\xaenaintarea spre Tebourba, Djedeida \xc8\x99i Tunis. \xe2\x80\x9eBlade Force\xe2\x80\x9d trebuia s\xc4\x83 atace \xc3\xaenaint\xc3\xa2nd pe drumurile de \xc8\x9bar\xc4\x83 \xc8\x99i s\xc4\x83 se strecoare prin zona dintre cele dou\xc4\x83 brig\xc4\x83zi de infanterie spre Sidi Nsir \xc8\x99i s\xc4\x83 atace prin flanc Terbourba \xc8\x99i Djeida._NEWLINE_Atacul de pe flancul nordic nu a avut loc datorit\xc4\x83 ploilor toren\xc8\x9biale care au \xc3\xaencetinit toate preg\xc4\x83tirile alia\xc8\x9bilor. \xc3\x8en sud, Brigada a 11-a era \xc8\x9binut\xc4\x83 pe loc de rezisten\xc8\x9ba \xc3\xaend\xc3\xa2rjit\xc4\x83 de la Medjez. \xc3\x8en schimb, Blade Force a \xc3\xaenaintat spre Sidi Nsir pentru a trece prin Pasul Chouigui, la nord de Terbourba. O parte a \xe2\x80\x9eBlade Force\xe2\x80\x9d (tancuri americane \xc8\x99i care blindate britanice) s-a infiltrat \xc3\xaen spatele liniilor inamice spre baza aerian\xc4\x83 prosp\xc4\x83t reactivat\xc4\x83 de la Djedeida. \xc3\x8en timpul atacului asupra bazei aeriene, blindatele aliate au distrus 20 de avioane ale Axei, au d\xc4\x83r\xc3\xa2maat mai multe cl\xc4\x83diri, magazii de echipament \xc8\x99i au ucis mai mul\xc8\x9bi ap\xc4\x83r\xc4\x83tori. Totu\xc8\x99i, fiind lipsi\xc8\x9bi de sprijinul infanteriei, bilindatele nu au fost capabile s\xc4\x83\xc2\xac-\xc8\x99i consolideze victoria \xc8\x99i au fost nevoite s\xc4\x83 se retrag\xc4\x83 la Chouigui._NEWLINE_Atacul blindatelor aliate l-a luat pe Nehring prin surprindere \xc8\x99i l-au f\xc4\x83cut con\xc8\x99tient de vulnarabilitatea garnizoanei de la Medjez, care \xc3\xaen ciuda faptului c\xc4\x83 era fortificat\xc4\x83, numeoas\xc4\x83 \xc8\x99i bine \xc3\xaenarmat\xc4\x83, putea fi \xc3\xaencercuit\xc4\x83. Nehring s-a hot\xc4\x83r\xc3\xa2t s\xc4\x83 se retag\xc4\x83 de la Medjez \xc8\x99i s\xc4\x83 \xc3\xaent\xc4\x83reasc\xc4\x83 baza de la Djedeida, la aproximativ 50\xc2\xa0km de Tunis._NEWLINE_Brigada a 36-a a \xc3\xaent\xc3\xa2rziat atacul p\xc3\xa2n\xc4\x83 pe 26 noiembrie. Nehring s-a folosit de r\xc4\x83stimpul cucerit pentru a crea o ambuscad\xc4\x83 pe drumul dintre Sedjenane \xc8\x99i Mateur. Germanii au ocupat zonele \xc3\xaenalte de pe marginile drumului, care, dup\xc4\x83 ploile puternice din ultimele zile, era plin de noroi \xc8\x99i era impraciticabil pentru vehicule. Ambuscada a func\xc8\x9bionat perfect, batalionul aliat din avantgard\xc4\x83 pierz\xc3\xa2nd aproape 150 de oameni. Comandantul brig\xc4\x83zii a 36- a trimis unit\xc4\x83\xc8\x9bi pentru a cuceri \xc3\xaen\xc4\x83l\xc8\x9bimiile. Para\xc8\x99uti\xc8\x99tii germani au reu\xc8\x99it s\xc4\x83 reziste \xc3\xaen regiune p\xc3\xa2n\xc4\x83 \xc3\xaen prim\xc4\x83vara anului urm\xc4\x83tor.\n_START_SECTION_\nRetragerea germanilor spre Djedeida \xc8\x99i recucerirea ini\xc8\x9biativei\n_START_PARAGRAPH_\nLa \xc3\xaenceputul zilei de 26 noiembrie, brigada a 11-a a fost capabil\xc4\x83 s\xc4\x83 intre \xc3\xaen Medjez f\xc4\x83r\xc4\x83 s\xc4\x83 \xc3\xaent\xc3\xa2mpine rezisten\xc8\x9b\xc4\x83, iar p\xc3\xa2n\xc4\x83 la sf\xc3\xa2r\xc8\x99itul zilei au ocupat Tebourba, care fusese \xc8\x99i ea evacuat\xc4\x83 de germani. Alia\xc8\x9bii au \xc3\xaenceput s\xc4\x83 fac\xc4\x83 preparative pentru atacul pe direc\xc8\x9bia Djedeida. Pe 27 noiembrie \xc3\xaens\xc4\x83, germanii au atacat \xc3\xaen for\xc8\x9b\xc4\x83, ucig\xc3\xa2nd 137 de solda\xc8\x9bi alia\xc8\x9bi \xc8\x99i lu\xc3\xa2nd 286 de prizonieri. Brigada a 11-a a contraatacat \xc3\xaen primele ore ale zilei de 28 noiembrie spre aeroportul Djedeida. Atacul britanic a fost sprijinit de tancurilor americane din ale compaiei B a Diviziei I american\xc4\x83. Ap\xc4\x83rarea antitanc german\xc4\x83 a distrus rapid 19 tancuri americane, iar atacul aliat s-a \xc3\xaempotmolit._NEWLINE_Pe 29 noiembrie, au \xc3\xaenceput s\xc4\x83 soseasc\xc4\x83 de la Alger noi unit\xc4\x83\xc8\x9bi din Divizia a 78-a, ca s\xc4\x83 \xc3\xaenlocuiasc\xc4\x83 batalioanele Brig\xc4\x83zii a 11-a, puternic afectate de lupte._NEWLINE_Pe 1 decembrie, for\xc8\x9bele Axei au organizat un contraatac, care amenin\xc8\x9ba s\xc4\x83 izoleze Brigada a 11-a \xc8\x99i s\xc4\x83 str\xc4\x83pung\xc4\x83 liniile Alia\xc8\x9bilor p\xc3\xa2n\xc4\x83 \xc3\xaen zona din spatele frontului. Ofensiva Axei a fost \xc3\xaent\xc3\xa2rziat\xc4\x83 de luptele grele cu britanicii mai bine de patru zile, ceea ce a permis retragerea controlat\xc4\x83 \xc3\xaen regiunea mai \xc3\xaenalt\xc4\x83 de la vest de Terbourba. Unele dintre unit\xc4\x83\xc8\x9bile britanice au suferit \xc3\xaen aceste lupte pierderi de p\xc3\xa2n\xc4\x83 la 75% din efective._NEWLINE_\xc3\x8entre timp, \xc3\xaen zona de lupt\xc4\x83 au sosit unit\xc4\x83\xc8\x9bile de para\xc8\x99uti\xc8\x99ti britanici. Batalionul al 2-lea de para\xc8\x99uti\xc8\x99ti britanici au fost para\xc8\x99uta\xc8\x9bi pe 3 decembrie l\xc3\xa2ng\xc4\x83 aeroportul \xc8\x99i ora\xc8\x99ul Depienne, la aproximativ 48\xc2\xa0km sud de Tunis (\xe2\x80\x9eOpera\xc8\x9biunea OUDNA\xe2\x80\x9d) cu misiunea de a distruge avioanele de bombardament \xc3\xaen picaj Stuka, care sus\xc8\x9binuser\xc4\x83 foarte eficient defensiva german\xc4\x83. Britanicii au fost para\xc8\x99uta\xc8\x9bi \xc3\xaentr-o zon\xc4\x83 \xc3\xaen care era cantonat un batalion italian de bersalieri experimenta\xc8\x9bi. Radio Roma a relatat c\xc4\x83 bersalierii au luat 300 de prizonieri dintre para\xc8\x99uti\xc8\x99tii britanici. Britanicii \xc3\xaen schimb au raportat c\xc4\x83 para\xc8\x99uti\xc8\x99tii au luptat cu para\xc8\x99uti\xc8\x99tii germani, sprijini\xc8\x9bi de tancuri \xc8\x99i ma\xc8\x99ini blindatel. \xc3\x8en conformitate cu rapoartele britanice, dup\xc4\x83 5 zile de lupte grele, dintre cei 500 de para\xc8\x99uti\xc8\x99ti britanici, numai 180 au reu\xc8\x99it s\xc4\x83 se retrag\xc4\x83 \xc3\xaentr-o zon\xc4\x83 sigur\xc4\x83._NEWLINE_Trupele aliate din Tunisia au fost reorganizate, un cartier general a fost creat pe structura Armatei I britanice, care a preluat controlul trupelor din sectorul Tebourba. Noul comandant, generalul locotenent Charles Walter a hot\xc4\x83r\xc3\xa2t s\xc4\x83 \xc3\xaencerce un nou atac pentru str\xc4\x83pungerea frontului spre Tunis. El a considerat c\xc4\x83 trupele obosite din Tebourba erau \xc3\xaentr-o situa\xc8\x9bie dificil\xc4\x83 \xc8\x99i a ordonat o retragere de aproximativ 10\xc2\xa0km pe dealurile Longstop \xc8\x99i Bou Aoukaz. Pe 10 decembrie, tancurile Axei au atacat pozi\xc8\x9biile aliate de la Bou Aoukaz, dar s-au \xc3\xaempotmolit \xc3\xaen noroiul din zon\xc4\x83. Tancurile americane au contraatacat, dar au pierdut 18 blindate. Allfrey considera c\xc4\x83 trupele de sub comanda sa sunt \xc3\xaen continuare \xc3\xaentr-o pozi\xc8\x9bie nefavorabil\xc4\x83, \xc8\x99i a ordonat o retragere spre vest, astfel c\xc4\x83 la sf\xc3\xa2r\xc8\x99itul zilei de 10 decembrie, unit\xc4\x83\xc8\x9bile aliate erau plasate pe o linie defensiv\xc4\x83 le est de Medjez el Bab. \xc8\x98irul de \xc3\xaenfr\xc3\xa2ngeri \xc3\xaei costase pe alia\xc8\x9bi mii de solda\xc8\x9bi \xe2\x80\x93 mor\xc8\x9bi, r\xc4\x83ni\xc8\x9bi \xc8\x99i prizonieri \xe2\x80\x93 173 de tancuri, 432 alte vehicule \xc8\x99i 170 de piese de artilerie.\n_START_SECTION_\nE\xc8\x99ecul ofensivei Aliate de la sf\xc3\xa2r\xc8\x99itul anului\n_START_PARAGRAPH_\nAlia\xc8\x9bii au \xc3\xaenceput s\xc4\x83 preg\xc4\x83teasc\xc4\x83 un nou atac, care a fost gata pentru a fi declan\xc8\x99at la sf\xc3\xa2r\xc8\x99itul lunii decembrie 1942. \xc3\x8en regiune au fost concentra\xc8\x9bi 54.000 de solda\xc8\x9bi britanici, 73.8000 americani \xc8\x99i 7.000 francezi. Serviciile aliate de informa\xc8\x9bii au apreciat c\xc4\x83 Axa dispune de 125.000 de solda\xc8\x9bi combatan\xc8\x9bi, 70.000 de solda\xc8\x9bi din trupele de sprijin, cei mai multe italiene._NEWLINE_\xc3\x8en noaptea de 16-17 decembrie, o companie din Divizia I-a de infanterie american\xc4\x83 a efectuat un raid \xc3\xaencununat cu succes la Maknassy, la 250\xc2\xa0km sud de Tunis, \xc8\x99i a luat 21 de prizonieri germani. Atacul principal aliat a fost declan\xc8\x99at pe 22 decembrie, \xc3\xaen ciuda ploii puternice \xc8\x99i a unei acoperiri aeriene insuficiente. Ini\xc8\x9bial, alia\xc8\x9bii au \xc3\xaenaintat \xc8\x99i au cucerit dealul Longstop (270m), care controla albia r\xc3\xa2ului care ducea de la Medjez la Tebourba \xc8\x99i mai depte la Tunis. Pe 23 decembrie, elementele Diviziei a 10-a Panzer fuseser\xc4\x83 \xc3\xaempinse spre est p\xc3\xa2n\xc4\x83 la Mejdez. Germanii au contraatacat \xc3\xaens\xc4\x83, au cucerit dealul Longstop. P\xc3\xa2n\xc4\x83 pe 25 decembrie, , cu muni\xc8\x9biile pe sf\xc3\xa2r\xc8\x99ite \xc8\x99i cu for\xc8\x9bele Axei \xc3\xaen ofensiv\xc4\x83, alia\xc8\x9bii au fost obliga\xc8\x9bi s\xc4\x83 se retrag\xc4\x83 spre Medjez \xc8\x99i p\xc3\xa2n\xc4\x83 pe 26 decembrie au fost obliga\xc8\x9bi s\xc4\x83 se re\xc3\xaentoarc\xc4\x83 pe pozi\xc8\x9biile de pe care porniser\xc4\x83 cu dou\xc4\x83 s\xc4\x83pt\xc4\x83m\xc3\xa2ni mai \xc3\xaenainte. Alia\xc8\x9bii au suferit pierderi totale de 20.743 de oameni._NEWLINE_Ofensiva aliat\xc4\x83 spre Tunis a fost oprit\xc4\x83.\n_START_SECTION_\nImpasul\n_START_PARAGRAPH_\nOdat\xc4\x83 cu sc\xc4\x83derea intensit\xc4\x83\xc8\x9bii luptelor pe front, au ap\xc4\x83rut luptele fratricide \xc3\xaen r\xc3\xa2ndurile francezilor. Pe 24 decembrie, Fran\xc3\xa7ois Darlan fost asasinat, iar, \xc3\xaen locul lui, americanii l-au impus la comand\xc4\x83 pe Henri Giraud. Charles de Gaulle a fost dezam\xc4\x83git \xc3\xaentr-o oarecare m\xc4\x83sur\xc4\x83, el sper\xc3\xa2nd s\xc4\x83 preia comanda trupelor din Africa._NEWLINE_Spre nemul\xc8\x9bumirea lui de Gaulle \xc8\x99i a sprijinitorilor s\xc4\x83i, guvernul american dorise foarte mult s\xc4\x83 ajung\xc4\x83 la o \xc3\xaen\xc8\x9belegere cu Darlan \xc8\x99i apropia\xc8\x9bii acestuia. Dispari\xc8\x9bia lui Darlan a fost \xc3\xaen beneficiul For\xc8\x9belor Franceze Libere, care, sub conducerea unit\xc4\x83 a lui de Gaulle \xc8\x99i Giraud, au format \xe2\x80\x9eComitetul Francez pentru Eliberarea Na\xc8\x9bional\xc4\x83\xe2\x80\x9d. De Gaulle l-a eclipsat repede pe Giraud, care s-a ar\xc4\x83tat mult mai pu\xc8\x9bin interesat de pozi\xc8\x9bia de lider a Fran\xc8\x9bei Libere._NEWLINE_La r\xc3\xa2ndul lor, \xc8\x99i for\xc8\x9bele Axei aveau probleme asem\xc4\x83n\xc4\x83toare. Nehring, considerat de mul\xc8\x9bi camarazi un comandant excelent, \xc3\xae\xc8\x99i \xc3\xaenfuria superiorii cu criticile sale vehemente. El a fost \xc3\xaenlocuit de la comand\xc4\x83 de un general-colonel nou sosit \xc3\xaen Africa \xe2\x80\x93 Hans-J\xc3\xbcrgen von Arnim \xe2\x80\x93 pe 8 decembrie pentru a prelua Armatei a 5-a Panzer. Armate era de fapt un conglomerat de unit\xc4\x83\xc8\x9bi de blindate \xc8\x99i infanterie germane \xc8\x99i italiene. \xc3\x8entre noiembrie \xc8\x99i ianuarie, peste 243.000 de solda\xc8\x9bi \xc8\x99i 856.000 t de provizii au fost transportate \xc3\xaen Tunisia, \xc3\xaen condi\xc8\x9biile \xc3\xaen care marina militar\xc4\x83 italian\xc4\x83 reu\xc8\x99eau s\xc4\x83 interzic\xc4\x83 cea mai mare parte a traficului aliat._NEWLINE_Eisenhower a hot\xc4\x83r\xc3\xa2t s\xc4\x83 transfere restul for\xc8\x9belor din Maroc \xc8\x99i Algeria \xc3\xaen Tunisia. Armata SUA a \xc3\xaenceput s\xc4\x83 construiasc\xc4\x83 un complex de baze logistice \xc3\xaen Algeria \xc8\x99i Tunisia. Scopul acestui efort era constituirea unei baze avansate la Maknassy, pe pantele de est ale Mun\xc8\x9bilor Atlas, de unde se putea porni un atac care s\xc4\x83 taie liniile de aprovizionare a Armatei Panzer germano-italian\xc4\x83 din sud de Tunis.\n_START_SECTION_\nAtacul lui Rommel de la Kasserine\n_START_PARAGRAPH_\n\xc3\x8entre timp, Erwin Rommel a f\xc4\x83cut planuri de retragere prin Libia spre fortifica\xc8\x9biile franceze abandonate de pe Linia Mareth. Aceast\xc4\x83 manevr\xc4\x83 ar fi l\xc4\x83sat trupelor Axei controlul asupra dou\xc4\x83 puncte de acces obligatoriu \xc3\xaen Tunisia \xc3\xaen nord \xc8\x99i sud, cu pasurile montane u\xc8\x99or de ap\xc4\x83rat \xc3\xaentre aceste dou\xc4\x83 puncte. \xc3\x8en ianuarie, armata de blindate germano-italian\xc4\x83 de sub comanda lui Giovani Messe \xc8\x99i Armata a 5-a Panzer au fost trecute sub comanda direct\xc4\x83 a lui Rommel, pentru a forma \xe2\x80\x9eGrupul de Armate Africa\xe2\x80\x9d._NEWLINE_Pe 23 ianuarie 1943, Armata a 8-a Aliat\xc4\x83 a cucerit Tripoli, \xc3\xaen timp ce restul armatei germano-italiene era deja pe drum spre Linia Mareth._NEWLINE_Americanii au reu\xc8\x99it s\xc4\x83 traverseze pasurile montane \xc8\x99i s\xc4\x83 intre \xc3\xaen Tunisia din Algeria, control\xc3\xa2nd triunghiul mun\xc8\x9bilor Atlas. Astfel, americanii amenin\xc8\x9bau Armata I italian\xc4\x83 de la Mareth cu izolarea fa\xc8\x9b\xc4\x83 de restul trupelor din nord. Rommel a reac\xc8\x9bionat \xc8\x99i a atacat mai \xc3\xaenainte ca s\xc4\x83 se petreac\xc4\x83 izolarea italienilor._NEWLINE_Pe 30 ianuarie, unit\xc4\x83\xc8\x9bi de tancuri germane \xc8\x99i trei divizii italiene au atacat for\xc8\x9bele franceze de l\xc3\xa2ng\xc4\x83 Fa\xc3\xafd, principalul pas montan spre c\xc3\xa2mpiile litorale. Francezii au fost dep\xc4\x83\xc8\x99i\xc8\x9bi, iar germanii au reu\xc8\x99it s\xc4\x83 \xc3\xaencercuiasc\xc4\x83 dou\xc4\x83 brig\xc4\x83zi americane. \xc3\x8en sprijinul acestora au fost organizate mai multe contraatacuri, care au fost respinse pe r\xc3\xa2nd. Dup\xc4\x83 trei zile de lupt\xc4\x83, for\xc8\x9bele Aliate au fost obligate s\xc4\x83 se retrag\xc4\x83 spre Sbeitla, unde au organizat o nou\xc4\x83 linie defensiv\xc4\x83._NEWLINE_Germanii \xc8\x99i italienii au \xc3\xaenceput preg\xc4\x83tirile pentru cucerirea or\xc4\x83\xc8\x99elului Sbeitla. Dup\xc4\x83 dou\xc4\x83 zile de lupte, \xc3\xaencep\xc3\xa2nd cu miezul nop\xc8\x9bii de 16 februarie 1943, ap\xc4\x83rarea aliat\xc4\x83 a \xc3\xaenceput s\xc4\x83 se clatine, iar, pe 17 aprilie, Sbeitla a trecut \xc3\xaen m\xc3\xa2inile germano-italienilor. Astfel, toate c\xc3\xa2mpiile interioare tunisiene erau \xc3\xaen m\xc3\xa2inile Axei, iar resturile for\xc8\x9belor Aliate s-au retras spre ramura vestic\xc4\x83 a mun\xc8\x9bilor, \xc3\xaen Algeria, la Sbiba \xc8\x99i Kasserine. \xc3\x8en acest moment, germanii trebuiau s\xc4\x83 aleg\xc4\x83 varianta de urmat, \xc3\xaen condi\xc8\x9biile \xc3\xaen care toat\xc4\x83 Tunisia era sub controlul lor \xc8\x99i Armata a 8-a \xc3\xaenc\xc4\x83 nu sosise de la Tripoli. Ofensiva germano-italian\xc4\x83 a \xc3\xaencetat, chiar dac\xc4\x83 americanii se retr\xc4\x83geau \xc3\xaen dezordine. P\xc3\xa2n\xc4\x83 \xc3\xaen cele din urm\xc4\x83, Rommel a decis doar s\xc4\x83 ocupe bazele de aprovizionare americane de pe versantul vestic al mun\xc8\x9bilor. De\xc8\x99i asta nu ar fi schimbat \xc3\xaen mod sim\xc8\x9bitor situa\xc8\x9bia armatelor sale, pierderea bazelor de aprovizionare \xc3\xaempiedica orice viitoare ac\xc8\x9biune american\xc4\x83 \xc3\xaen regiune._NEWLINE_Pe 19 februarie 1943, Rommel a lansat ofensiva care avea s\xc4\x83 fie cunoscut\xc4\x83 ca \xe2\x80\x9eB\xc4\x83t\xc4\x83lia de la Pasul Kasserine\xe2\x80\x9d. Dup\xc4\x83 dou\xc4\x83 zile de \xc3\xaenaintare prin liniile defensive americane, Afrika Korps \xc8\x99i trupele italiene au suferit pierderi reduse, \xc3\xaen vreme ce americanii au pierdut aproximativ 1.600 de oameni \xc8\x99i dou\xc4\x83 treimi din blindate. \xc3\x8en noaptea de 2 februarie 1943, \xc3\xaen sprijinul americanilor au sosit trupele britanice, care au fost retrase din regiunea Sbiba. Dou\xc4\x83 batalioane experimentate de bersaglieri au atacat at\xc3\xa2t pozi\xc8\x9biile britanicilor c\xc3\xa2t \xc8\x99i pe cele americane, respinse dup\xc4\x83 lupte grele. A doua zi, atacul germanilor \xc3\xaempotriva americanilor a fost oprit numai dup\xc4\x83 sosirea \xc3\xaen sprijinul defensivei a unor batalioane de artilerie americane._NEWLINE_\xc3\x8en fa\xc8\x9ba defensivei hot\xc4\x83r\xc3\xa2te \xc8\x99i \xc3\xaen condi\xc8\x9biile \xc3\xaen care a aflat de sosirea Armatei a 8-a Aliate la Medeine, la c\xc3\xa2\xc8\x9biva kilometri de Linia Mareth, Rommel a decis s\xc4\x83 opreasc\xc4\x83 atacul \xc8\x99i s\xc4\x83 se retrag\xc4\x83 pe 22 februarie pentru \xc3\xaent\xc4\x83rirea ap\xc4\x83r\xc4\x83rii de la Mareth. El a sperat ca atacurile de la Kasserine s\xc4\x83 fi cauzat suficiente pierderi americanilor \xc3\xaenc\xc3\xa2t s\xc4\x83-i \xc3\xaempiedice s\xc4\x83 mai atace \xc3\xaen viitorul imediat. For\xc8\x9bele Axei de la Kesserine au ajuns la Mareth pe 25 februarie.\n_START_SECTION_\nUrm\xc4\x83rile luptei de la Pasul Kasserine\n_START_PARAGRAPH_\nAmploarea ac\xc8\x9biunilor de lupt\xc4\x83 a sc\xc4\x83zut pentru o vreme, \xc8\x99i fiecare parte a evaluat rezultatele luptelor. Rommel a r\xc4\x83mas convins c\xc4\x83 americanii reprezint\xc4\x83 o amenin\xc8\x9bare neglijabil\xc4\x83, \xc3\xaen schimb trupele britanice \xc8\x99i ale Commonwealthului \xc3\xaei erau egale ca num\xc4\x83r \xc8\x99i dotare. El a f\xc4\x83cut o judecat\xc4\x83 gre\xc8\x99it\xc4\x83, care avea s\xc4\x83-l coste. Americanii au f\xc4\x83cut o evaluare a situa\xc8\x9biei, au eliberat din posturile de comand\xc4\x83 mai mul\xc8\x9bi ofi\xc8\x9beri \xc8\x99i au publicat mai multe studii aspra situa\xc8\x9biei destinate trupei, \xc3\xaen speran\xc8\x9ba c\xc4\x83 vor \xc3\xaembun\xc4\x83t\xc4\x83\xc8\x9bi pe viitor situa\xc8\x9bia. Cea mai important\xc4\x83 schimbare la v\xc3\xa2rf a fost numirea la comanda trupelor americane a generalului George Patton, av\xc3\xa2ndu-l ca adjunct pe Omar N. Bradley. Noul comandant a schimbat tactica \xc3\xaempr\xc4\x83\xc8\x99tierii trupelor pe o arie prea mare. \xc3\x8en schimb, trupele americane trebuiau concentrate pentru a asigura superioritatea numeric\xc4\x83 local\xc4\x83 \xc8\x99i pentru a cre\xc8\x99te puterea de foc a unit\xc4\x83\xc8\x9bilor, ceea ar fi dus la exploatarea mai eficient\xc4\x83 a marii puteri de foc a artileriei proprii. Patton a sesizat c\xc4\x83 americanii s-au bucurat de un sprijin aerian insuficient \xc8\x99i de\xc8\x99i a \xc3\xaencercat \xc3\xaembun\xc4\x83t\xc4\x83\xc8\x9birea situa\xc8\x9biei, o schimbare de propor\xc8\x9bii \xc3\xaen acest domeniu nu s-a produs p\xc3\xa2n\xc4\x83 la Debarcarea din Normandia._NEWLINE_Pentru o mai bun\xc4\x83 coordonare a ac\xc8\x9biunilor celor dou\xc4\x83 armate din Tunisia, Eisenhower a trecut Armatele I \xc8\x99i a VIII-a sub comanda reunit\xc4\x83 a generalului Harold Alexander, comandantul Grupului de Armate al 18-lea.\n_START_SECTION_\nOpera\xc8\x9biunea Capri\n_START_PARAGRAPH_\nArmata a 8-a aliat\xc4\x83 \xc3\xae\xc8\x99i consolida pozi\xc8\x9biile la Mareth \xc3\xaenc\xc4\x83 de pe 17 februarie \xc8\x99i a lansat atacuri de tatonare nou\xc4\x83 zile mai t\xc3\xa2rziu. Pe 6 martie, trei divizii blindate \xc8\x99i dou\xc4\x83 divizii de infanterie germane \xc8\x99i nou\xc4\x83 divizii italiene au lansat Opera\xc8\x9biunea Capri, un atac spre sud pe direc\xc8\x9bia Medenine, cel mai nordic punct britanic \xc3\xaent\xc4\x83rit. Artileria britanic\xc4\x83 a reu\xc8\x99it s\xc4\x83 stopeze \xc3\xaenaintarea german\xc4\x83 \xc8\x99i s\xc4\x83 scoat\xc4\x83 din lupt\xc4\x83 55 de atacuri ale Axei._NEWLINE_Dup\xc4\x83 e\xc8\x99ecul opera\xc8\x9biunii Capri, Rommel a ajuns la concluzia c\xc4\x83 singura \xc8\x99ans\xc4\x83 a sa s\xc4\x83-\xc8\x99i salveze trupele era evacuarea lor \xc3\xaen Italia. El a plecat pe calea aerului din Tunisia pe 9 martie \xc8\x99i s-a dus la cartierul general al F\xc3\xbchrerului din Ucraina pentru a \xc3\xaencerca s\xc4\x83-l conving\xc4\x83 pe Hitler s\xc4\x83-i permit\xc4\x83 s\xc4\x83 abandoneze Tunisia \xc8\x99i s\xc4\x83-\xc8\x99i retrag\xc4\x83 trupele \xc3\xaen Europa. Hitler a refuzat s\xc4\x83 permit\xc4\x83 evacuarea din Tunisia \xc8\x99i l-a \xc3\xaenlocuit de la comand\xc4\x83 pe Rommel, numind un nou comandant \xe2\x80\x93 von Arnim.\n_START_SECTION_\nMontgomery str\xc4\x83punge Linia Mareth\n_START_PARAGRAPH_\nMontgomery \xc8\x99i-a lansat principalul s\xc4\x83u atac \xe2\x80\x93 Opera\xc8\x9biunea Pugilist \xe2\x80\x93 \xc3\xaempotriva Liniei Mareth pe 19-20 martie 1943. Elemente ale Diviziei a 50-a britanic\xc4\x83 au spart frontul inamic \xc8\x99i a stabilit un cap de pod la vest de Zarat p\xc3\xa2n\xc4\x83 pe 21 martie. Contraatacurile hot\xc4\x83r\xc3\xa2te ale germanilor a restabilit situa\xc8\x9bi de pe linia frontului pe 22 martie._NEWLINE_Pe 26 martie, Corpul al X-lea britanic a reu\xc8\x99it un atac de \xc3\xaenv\xc4\x83luire, ocolind dealurile Matmata, cucerind trec\xc4\x83toarea Tebaga \xc8\x99i cucerind ora\xc8\x99ul El Hamma la extremitatea nordic\xc4\x83 a Liniei Mareth. Aceast\xc4\x83 reu\xc8\x99it\xc4\x83 f\xc4\x83cea ca pozi\xc8\x9biile defensive germano-italiene s\xc4\x83 fie puse \xc3\xaen pericol de \xc3\xaencercuire. For\xc8\x9bele Axei au reu\xc8\x99it s\xc4\x83 opreasc\xc4\x83 \xc3\xaenaintarea britanic\xc4\x83 datorit\xc4\x83 bateriilor antitanc bine plasate. Au urmat 48 de ore de lupt\xc4\x83, \xc3\xaen care germanii au \xc3\xaencercat s\xc4\x83 c\xc3\xa2\xc8\x99tige suficient timp pentru a-\xc8\x99i preg\xc4\x83ti retragerea pe un nou aliniament la 60\xc2\xa0km nord de Mareth \xe2\x80\x93 linia defensiv\xc4\x83 de la Wadi Akarit - Gabes.\n_START_SECTION_\nLinia defensiv\xc4\x83 Gabes\n_START_PARAGRAPH_\n\xc3\x8en acest moment, trupele americane reorganizate au \xc3\xaenceput s\xc4\x83 for\xc8\x9beze din nou trecerea prin pasurile montane \xc3\xaen \xc3\xaencercarea de a ajunge \xc3\xaen spatele liniilor germane. Unit\xc4\x83\xc8\x9bile de tancuri germane au \xc3\xaencercat s\xc4\x83-i resping\xc4\x83 \xc3\xaenapoi \xc3\xaen regiunea muntoas\xc4\x83, \xc8\x99i cele dou\xc4\x83 for\xc8\x9be s-au ciocnit pe 23 martie la El Guettar. Dup\xc4\x83 un succes ini\xc8\x9bial, tancurile germane au p\xc4\x83truns \xc3\xaentr-un c\xc3\xa2mp minat. \xc3\x8en acel moment, artileria american\xc4\x83 a deschis focul. Germanii au pierdut 30 de tancuri \xc8\x99i au fost nevoi\xc8\x9bi s\xc4\x83 se retrag\xc4\x83 \xc3\xaen grab\xc4\x83. \xc3\x8en dup\xc4\x83-amiaza aceleia\xc8\x99i zile, tancurile germane, de aceast\xc4\x83 dat\xc4\x83 sprijinite de infanterie, au \xc3\xaencercat un al doilea atac, respins \xc8\x99i acesta. Resturile trupelor germane s-au \xc3\xaentors la Gabes._NEWLINE_Americanii nu au fost capabili s\xc4\x83 exploateze avantajul e\xc8\x99ecului german, \xc3\xaen schimb au petrecut dou\xc4\x83 s\xc4\x83pt\xc4\x83m\xc3\xa2ni pentru cucerirea unor dealuri strategice de\xc8\x9binute de italieni, \xc3\xaen\xc4\x83l\xc8\x9bimi care dominau drumul spre Gabes. Infanteri\xc8\x99tii italieni de pe \xc3\xaen\xc4\x83l\xc8\x9bimi erau sprijini\xc8\x9bi de mici subunit\xc4\x83\xc8\x9bi de tancuri germane, care veneau \xc3\xaen sprijinul ap\xc4\x83r\xc4\x83rii de la Gabes. Succesul ap\xc4\x83r\xc4\x83rii trupelor Axei s-a datorat slabei coordon\xc4\x83ri dintre trupele terestre \xc8\x99i cele aeriene ale Alia\xc8\x9bilor._NEWLINE_Atacurile ne\xc3\xaentrerupte ale americanilor au for\xc8\x9bat \xc3\xaen cele din urm\xc4\x83 trupele germano-italiene s\xc4\x83 se retrag\xc4\x83 spre nord. Infanteria marin\xc4\x83 italian\xc4\x83, fortificat\xc4\x83 la Wadi Akarit, av\xc3\xa2nd la dispozi\xc8\x9bie o mare cantitate de arme automate \xc8\x99i muni\xc8\x9bie, au reu\xc8\x99it s\xc4\x83 reziste mult\xc4\x83 vreme. Totu\xc8\x99i britanicii au reu\xc8\x99it \xc3\xaen cele din urm\xc4\x83 s\xc4\x83 le dep\xc4\x83\xc8\x99easc\xc4\x83 pozi\xc8\x9biile, cu mari pierderi pentru ambele tabere._NEWLINE_\xc8\x98i atacul american a fost \xc3\xaencununat de succes, ei reu\xc8\x99ind s\xc4\x83 cucereasc\xc4\x83 dealurile \xc8\x99i s\xc4\x83 fac\xc4\x83 jonc\xc8\x9biunea cu britanicii care intraser\xc4\x83 deja \xc3\xaen Gabes \xc3\xaen acea dup\xc4\x83-amiaz\xc4\x83._NEWLINE_Dup\xc4\x83 acest moment s-au desf\xc4\x83\xc8\x99urat numai lupte de uzur\xc4\x83.\n_START_SECTION_\nSf\xc3\xa2r\xc8\x99itul\n_START_PARAGRAPH_\n\xc3\x8entre timp, avioanele aliate au fost mutate pe aeroporturi din Tunisia \xc8\x99i numeroase avioane de transport germane au fost dobor\xc3\xa2te pe ruta Tunis-Sicilia. Distrug\xc4\x83toarele britanice, care operau din bazele din Malta au oprit orice aprovizionare sau evacuare pe calea apelor a trupelor Axei din Tunisia. Amiralul Cunningham a dat ordinul nelsonian: \xe2\x80\x9eScufunda\xc8\x9bi, incendia\xc8\x9bi, captura\xc8\x9bi, distruge\xc8\x9bi. Nu l\xc4\x83sa\xc8\x9bi s\xc4\x83 treac\xc4\x83 nimic\xe2\x80\x9d._NEWLINE_Atacul final pentru cucerirea Tunisiei a \xc3\xaenceput pe 19 aprilie. P\xc3\xa2n\xc4\x83 \xc3\xaen acel moment, for\xc8\x9bele germano-italiene au fost obligate s\xc4\x83 se pozi\xc8\x9bioneze pe o linie defensiv\xc4\x83 pe coasta de nord-est a Tunisiei, \xc3\xaen \xc3\xaencercarea de a-\xc8\x99i ap\xc4\x83ra porturile \xc8\x99i c\xc4\x83ile maritime de aprovizionare \xc8\x99i retragere. For\xc8\x9bele aliate au fost reorganizate \xc8\x99i reamplasate. Americanii au fost transfera\xc8\x9bi \xc3\xaen nord pentru atacul pe direc\xc8\x9bia Bizerta. Britanicii urmau s\xc4\x83 atace \xc3\xaen centru spre Tunis. Francezii erau plasa\xc8\x9bi \xc3\xaen sectorul Pont du Fahs. Britanicii au \xc3\xaencercat c\xc3\xa2teva atacuri la nord de Enfidaville, pe malul Mediteranei, dar au descoperit rapid c\xc4\x83 zona era prea puternic ap\xc4\x83rat\xc4\x83. Atacan\xc8\x9bii britanici au fost transfera\xc8\x9bi \xc3\xaen centru, pentru asaltul final. Un corespondent de r\xc4\x83zboi britanic remarca c\xc4\x83, \xc3\xaen faza final\xc4\x83 a luptelor din Tunisia \xe2\x80\x9e\xe2\x80\xa6 s-a remarcat c\xc4\x83 italienii luptau \xc3\xaen mod special mai bine, dep\xc4\x83\xc8\x99indu-i pe germanii afla\xc8\x9bi al\xc4\x83turi de ei\xe2\x80\x9d._NEWLINE_\xc3\x8en timp ce Alia\xc8\x9bii se preg\xc4\x83teau pentru un nou atac, germanii au testat centrul frontului de\xc8\x9binut de britanici, printru-un atac al Diviziei Hermann G\xc3\xb6ering (20 \xe2\x80\x93 21 aprilie). De\xc8\x99i germanii au reu\xc8\x99it s\xc4\x83 \xc3\xaenainteze aproximativ 8\xc2\xa0km, ei nu i-au putut for\xc8\x9ba pe britanici s\xc4\x83 se retrag\xc4\x83. Pe 22 aprilie, britanicii au contraatacat. Pierderile au fost foarte ridicate de ambele p\xc4\x83r\xc8\x9bi, dar britanicii au reu\xc8\x99it la \xc3\xaenceputul lui mai s\xc4\x83 recucereasc\xc4\x83 dealul Longstop. A doua zi, toate for\xc8\x9bele aliate au atacat pe toat\xc4\x83 lungimea frontului._NEWLINE_Atacul final a fost lansat de britanicii condu\xc8\x99i de generalul-locotenent Brian Horrocks pe 6 mai. Dou\xc4\x83 divizii de infanterie \xc8\x99i dou\xc4\x83 de blindate s-au concentrat pe un front \xc3\xaengust \xc8\x99i au reu\xc8\x99it s\xc4\x83 str\xc4\x83pung\xc4\x83 liniile inamice. Pe 7 mai, blindatele britanice au intrat \xc3\xaen Tunis, iar infanteria american\xc4\x83 a intrat \xc3\xaen Bizerte. \xc8\x98ase zile mai t\xc3\xa2rziu, rezisten\xc8\x9ba trupelor Axei a \xc3\xaenceta, iar 275.000 de solda\xc8\x9bi germano-italieni s-au predat, unii dintre ei veni\xc8\x9bi de pu\xc8\x9bin\xc4\x83 vreme din Sicilia._NEWLINE_Dup\xc4\x83 cum afirm\xc4\x83 istoricul Williamson A. Murray: \xe2\x80\x9eDecizia de \xc3\xaent\xc4\x83ri Africa de nord a fost una dintre cele mai grave erori ale lui Hitler: fire\xc8\x99te, ea a \xc8\x9binut Mediterana \xc3\xaenchis\xc4\x83 pentru \xc8\x99ase luni, cu un impact negativ asupra situa\xc8\x9biei transporturilor navale aliate, dar a plasat unele dintre cele mai bune trupe germane \xc3\xaentr-o pozi\xc8\x9bie f\xc4\x83r\xc4\x83 perspectiv\xc4\x83 din care, ca \xc8\x99i la Stalingrad, ele nu mai aveau sc\xc4\x83pare. Mai mult, Hitler a obligat Luftwaffe s\xc4\x83 duc\xc4\x83 o lupt\xc4\x83 de uzur\xc4\x83 \xc3\xaen condi\xc8\x9bii defavorabile, ceea ce a dus la pierderi pe care nu a avut cum s\xc4\x83 le acopere\xe2\x80\x9d._NEWLINE_Lupta disperat\xc4\x83 a trupelor Axei nu a f\xc4\x83cut dec\xc3\xa2t s\xc4\x83 \xc3\xaent\xc3\xa2rzie o victorie previzibil\xc4\x83 a Alia\xc8\x9bilor. Dup\xc4\x83 cucerirea nordului Africii, Alia\xc8\x9bii au \xc3\xaenceput s\xc4\x83 se concentreze pe urm\xc4\x83toarele faze: cucerirea Siciliei \xc8\x99i invazia din Italia.'